 ***Amics de Núria***

 ***La Lliga Informa-25***

 *Lliga Espiritual de la Mare de Déu de Núria*

 **4t.Trimestre Nadal 2018**

**Santuari de Núria - Casa de l'Església - 17534 - Queralbs-Núria Consulteu la nostra web: www.amicsdenuria.cat**

***VEGEU PROGRAMA DE LA TROBADA D'ADVENT - NADAL 2018 pàgina - 4***

**Salutació del Consiliari Mn. Joan Perera.**

Benvolguts "Amics":

Aquest passat mes d'octubre ha tingut una especial significació per a la vida eclesial. D'una banda, la celebració del Sínode de Bisbes. De l'altra, la canonització del papa Pau VI i la de Mons. Òscar Romero. I, a més a més, el Sant Pare ha demanat a les comunitats que el rés diari del Rosari acabés amb l'antiga antífona mariana "Sota el vostre mantell ens emparem..."

El Sínode de Bisbes ha tractat dels Joves i del Discerniment Vocacional. Com cada Sínode, es tracta d'una posta en comú, amb la participació d'un bon nombre de bisbes, però també de moltes altres persones, que són escoltades i consultades pels pastors de les esglésies diocesanes. Aquest any, un tema actual i especialment difícil en un món que canvia a velocitats insospitades: la joventut. Quines són les seves inquietuds, els seus problemes, les seves aspiracions? Com reben la fe? Quina imatge de l'Església han rebut? Esperem amb delit les conclusions del Sínode i el posterior document que emet el Sant Pare.

D'altra banda, les dues canonitzacions: dos homes del segle XX, units pel seu amor a Crist, a l'Església, als pobres. Pau VI: l'home del final del Concili Vaticà II i de la seva aplicació, carregant a les seves espatlles les crisis lògiques d'un concili reformador, renovador, que va somoure moltes concepcions fixes de l'Església. Un papa que va estimar, va patir, i va deixar un missatge d'una Església oberta, amable, coherent, testimonial. Òscar Romero, arquebisbe de San Salvador, assassinat per un franctirador mentre celebrava la missa a la capella d'un hospital, perseguit per denunciar les injustícies comeses als pobres. Home convertit als humils, veient-hi la imatge del Crist i morint a causa del seu amor envers ells. Dos motius, doncs, de donar gràcies al Senyor més i més.

I, tercerament, aquesta petició tan personal que el Sant Pare ha fet a les comunitats, demanant que preguem perquè l'Església estigui protegida dels atacs del Maligne, que la volen desunir agredint precisament el seu principi d'unitat i de comunió, que és la persona del Sant Pare.

Això quant a l'Església universal. Ara, però, hem de parlar de nosaltres, de la nostra Associació, que festeja el seu 60è aniversari. Sentim-nos-en cofois, malgrat de vegades puguem notar la dificultat de transmetre els valors fundacionals als més joves. Demanem a la Mare de Déu la virtut de la constància, que és fermesa, contrària al desànim que puguem experimentar, ni que sigui amb fonament. Demanem-la a Déu per a tots nosaltres especialment en aquest bonic aniversari de l'Entitat, que volem celebrar solemnement el proper 16 de desembre a Barcelona.

Que tinguem un bon Advent, i que sigui culminat amb unes festes nadalenques ben viscudes en família cristiana. Amb una forta abraçada, us saludo de tot cor, Mn. Joan Perera. 1

 ***Crònica de la diada de Sant Gil.***

El Santuari-Basílica de la Mare de Déu de Núria va celebrar el dia 1 de setembre la tradicional festa de Sant Gil, patró dels pastors, amb una eucaristia presidida per l’Arquebisbe d’Urgell, Mons. Joan-Enric Vives i la processó de la imatge de la Mare de Déu fins a l’ermita de Sant Gil, duta pels pastors i acompanyada pels cants dels fidels que pugen any rere any a venerar la Sagrada Imatge de Maria.

Van assistir a la celebració una gran quantitat de fidels i devots de la Mare de Déu de Núria, de St. Gil i dels camins de Saint Gilles a França que cada any s’hi fan presents,  encapçalats per les Autoritats on destacava enguany la presència del recentment elegit nou President de la Diputació de Girona, Excm. Sr. Miquel Noguer, el President de Ferrocarrils de la Generalitat de Catalunya, Sr. Ricard Font; els Alcaldes de Queralbs i Ribes de Freser, Il·lma. Sra. Immaculada Constans i Il·lm. Sr. Marc Prat; els Ex Consellers del Govern de la Generalitat de Catalunya, Sra. Irene Rigau i Sr. Joaquim Nadal així com altres Autoritats, Alcaldes i representants d’institucions polítiques i socials, destacant la presència dels pastors que tenen en Sant Gil el seu protector i els Amics de la Mare de Déu de Núria i els Amics dels Chemins de Saint Gilles de la Cerdanya Francesa.

En arribar al Santuari-Basílica es van presentar les actuacions que es tenen previst dur a terme al Telecabina Coma del Clot que permetran fer 100% accessible aquesta instal·lació a les persones amb mobilitat reduïda. Posteriorment els responsables de Vall de Núria van presentar també l'adquisició de nous cotxes i una nova locomotora pel Cremallera de Núria així com la millora de la capacitat i comoditat de les estacions del Cremallera de Vall de Núria i l’adequació de la via entre Ribes Enllaç i Ribes Vila i entre el pas de Vilamanya a l’entrada del Cremallera. Finalment, les Autoritats pogueren visitar una exposició temporal que acull aquests dies les instal·lacions de Vall de Núria sobre la bellesa de la creació, precisament en el dia de la Jornada per la Cura de la Creació instituïda pel Papa Francesc.

A continuació tingué lloc l’Eucaristia solemne presidida per l’Arquebisbe d’Urgell Mons. Joan-Enric Vives i concelebrada per Mn. Joaquim Cebrian, Rector de Ribes de Freser; Mn. Joan Perera, Capellà-Custodi del Santuari; i altres Mossens presents.

En les seves primeres paraules a la celebració eucarística l’Arquebisbe Joan-Enric volgué adreçar-se directament a la Mare de Déu de Núria i oferir-li el seu Ministeri episcopal que el pròxim dia 5 de setembre arribarà als 25 anys. Als peus de la Patrona de la Diòcesi d'Urgell Mons. Vives volgué oferir-se ell mateix i tota la Diòcesi d’Urgell i posar-se tota la protecció de Maria, recordant com ho féu quan inicià el seu Ministeri episcopal a Urgell.

A la seva homilia l’Arquebisbe Joan-Enric volgué subratllar com la festa de St. Gil, monjo, home de pregària, i protector dels pastors ens ensenya a tots els creients els grans elements que formen la tradició de Núria: l’olla, signe de l’hospitalitat que St. Gil oferia donant a menjar als pastors; la creu, signe de com ens hem de refiar sempre de Jesucrist en la nostra vida i la campana, signe de com hem de saber escampar el missatge de Jesús als qui ens rodegen. L’Arquebisbe recordà als fidels com St. Gil era fonamentalment un monjo, és a dir, un home de pregària, algú que viu envers Déu i va animar tots els fidels, i els pelegrins, al qui tinguessin més o menys fe, a trobar al Santuari de Núria un moment de pregària i d’intimitat amb el Senyor oferint-li les nostres necessitats i les nostres accions de gràcies.

També recordà com enguany es complien els 150 anys del naixement del lingüista i gramàtic, Pompeu Fabra, i com aquest enginyer va dedicar-se amb tenacitat a l’estudi, estimació, i codificació de la gramàtica, de la llengua catalana. Fou una figura puntal i clau en l’aportació a la llengua i Mons. Vives va destacar com va saber acabar el projecte que s’havia fixat malgrat ser un enginyer. En aquest sentit, l’Arquebisbe d’Urgell, subratllà el valor de la llengua i de la cultura d’un país que permet vertebrar-lo i animà a estimar la llengua, cultura i identitat pròpies sempre oberts al món i a les altres cultures sense tancaments.   2

Mons. Vives també volgué tenir presents totes les persones que altres anys celebraven la festivitat de St. Gil al Santuari i enguany la celebraven des del cel i va voler encomanar a la Mare de Déu de Núria el futur de Catalunya demanant la bona convivència entre tots els ciutadans, el diàleg i el respecte i l'alliberament i el bon tracte de tots els presos, els preventius i els ja jutjats, i totes les persones que estan lluny del país per motius diversos. Finalment, va voler mostrar el seu suport, pregària i adhesió filial i devota al Papa Francesc en aquest moment d’atacs injustificats envers la persona del Sant Pare i va remarcar com el ministeri episcopal no s’entén sense la comunió  jeràrquica dels Bisbes amb el Successor de Pere, tot fent referència a la carta de felicitació que el Papa Francesc ha escrit a l’Arquebisbe Joan-Enric i a la resposta d’agraïment i de suport que l’Arquebisbe ha escrit al Papa, demanant a tots els fidels presents i a tota la Diòcesi d’Urgell intensificar la seva pregària i comunió amb el Successor de Pere.

Després de la Missa tingué lloc la tradicional processó fins a l’ermita de St. Gil mentre es cantaven els goigs a llaor de la Mare de Déu de Núria i els pastors la transportaven fins davant l’ermita. Allà l’Arquebisbe beneí unes medalles que els membres dels Amics de Saint Gilles imposen als qui participen assíduament a les seves activitats. Posteriorment, es presentaren per part dels responsables de Vall de Núria les obres de rehabilitació i millora de l’ermita de Sant Gil que han permès arranjar el paviment d’entrada, l’emplaçament de les baranes a les escales de la cova i la millora de la distribució de l’enllumenat d’accés substituint les antigues lluminàries incandescents per lluminàries tipus LED destacant la bona col·laboració existent entre el Bisbat d’Urgell i Vall de Núria-Ferrocarrils de la Generalitat de Catalunya i posant de manifest la quantitat de feligresos que al llarg de tot l’any volen visitar i pregar a l’ermita de St. Gil.

També davant l’ermita van tenir lloc els parlaments de les Autoritats. Un dinar de germanor compartit clogué la joiosa jornada.

 ***Crònica de la festivitat de la Mare de Déu de Núria.***

La Solemnitat litúrgica de la Mare de Déu de Núria se celebra el dia de la "Nativitat de la Mare de Déu", anomenat popularment de les "Marededéus Trobades". La Imatge de la Mare de Déu, enramada festivament amb flors i boix, acompanya la celebració de la Missa Solemne. S'hi apleguen especialment les Núries, grans i petites i vingudes d'arreu, i, enmig de pregàries i lloances, porten la Imatge en processó cap a l'Ermita de Sant Gil. Després de retornar la Imatge al Santuari, signen el "Llibre de les Núries". Aquest any una representació dels Amics de Núria feren la seva presència a la Vall amb motiu del LX Aniversari de la fundació dels Amics de Núria, participant a l'Eucaristia amb una pregària i ofrena floral a la Mare de Déu.

***140 Anys naixement JUJOL.***

Els Amics de Núria, ens adherim a la Commemoració dels 140 anys del naixement de l'Arquitecte Josep Ma. JUJOL.

Com molt bé sabeu, els fills de l'Arquitecte, Josep Ma. conjuntament amb la seva germana Tresa, són socis de la Lliga Espiritual de la Mare de Déu de Núria i van col·laborar activament en la nostra Associació. Són uns entusiastes de la Vall de Núria. Des de el nostre full volem felicitar als germans Jujol per la seva tasca de divulgació de l'any JUJOL 140.

Amb motiu d'aquesta efemèride podeu seguir les activitats que s'inscriuen dins aquesta celebració a la web promoguda i organitzada per l'Ajuntament de Sant Joan Despí, que acull un dels llegats més importants de l'arquitectura de Jujol:

 [www.jujol140.cat](http://www.jujol140.cat) 3

***TROBADA D’ADVENT - Nadal 2018.*Diumenge 16 de desembre de 2018.**

***Cloenda Actes LX Aniversari Fundació dels Amics de Núria.***

***Parròquia de la Mare de Déu de Núria.(Carrer Bon Pastor, 9) Barcelona.***

* *11:15 hores - A l’Auditorium de la Parròquia de Núria, Conferència del escriptor Sr. Miquel Sitjar i Serra, sobre “Núria El Santuari del Pirineu”.*
* *13:00 hores - Eucaristia de cloenda del LX Aniversari de la Fundació dels Amics de Núria.*
* *14:15 hores - Dinar de Germanor. Restaurant Casa Pamplinas, carrer Londres, 84 - Barcelona Preu per persona: 35,- €*

 ***Preu per persona: 35,- €***

***Loteries de Nadal i Cap d'Any 2018.***

Aquest any tenim Loteria de Nadal i La Grossa de Cap d'Any 2018, amb els números que us indiquem a sota. Es tracta de recaptar fons per un futur espai ja iniciat "Llar Amadeu" al servei de la pastoral juvenil i del pelegrí, que el nostre Consiliari Mn. Joan Perera està portant a terme al Santuari de Núria. **Preu de cada participació 5,00 €.**

 **Loteria de Nadal-2018 número: 66.923**

 **La Grossa de Cap d'Any-2018 números: 12.660 - 17615**

Els que estigueu interessats a adquirir números podeu demanar-los trucant per telèfon a:

 **Mercè Trápaga: 93-325.57.55 Pilar García: 93-232.73.95 Rosa Corominas: 609.004.791**

 **4**

*****Projecte "Llar Amadeu", al Santuari de Núria.***

**La “Llar Amadeu” al servei de la pastoral juvenil i del pelegrí**
En fulls anteriors, hem explicat la història d’Amadeu perquè

entenguem els motius que han portat el nostre consiliari a anomenar “Llar Amadeu” un futur espai al servei de la pastoral juvenil i del pelegrí. Els Amics de Núria anem col·laborant en aquesta obra.

Es poden fer donatius (desgraven) al Santuari de Núria indicant “Llar Amadeu”al compte corrent:
 **Caixabank : ES80 2100 8108 0323 0005 8976**

**En record per Mn. Francesc Verdés i Cid que fou Consiliari de la Lliga.**

Mn. Joan Perera, ens va fer arribar una nota del traspàs el passat dia 12 de setembre a Tornabous de Mn. Francesc Verdés i Cid als 90 anys. Ell va estar uns quants anys a Núria, concretament del 1953 al 1982 servint el Santuari i la nostra Mare de Déu, com a capellà custodi i Consiliari de la Lliga Espiritual de la Mare de Déu de Núria "Amics de Núria". Va viure i patir el robatori de la talla de la Mare de Déu de Núria el juliol de l'any 1967. Us demanem per a ell un record i una pregària. El tindrem present en la Missa de la Trobada d'Advent.

***Tot recordant a Mossèn Francesc Raventós i Pujol. Per Joan Bragulat.***

Mossèn Francesc Raventós i Pujol, prevere de l'Arquebisbat de Barcelona, Canonge Emèrit de la seva Seu i rector jubilat de la Residència Sacerdotal Sant Josep Oriol. Va morir en la pau de Crist el passat dia 15 d'agost d'enguany. Era el vicepostulador de la Causa de Canonització del Beat Pere Tarrés.

Va conèixer personalment el Dr. Pere Tarrés, de qui n'admirà la intel·ligència i la santedat. Mort el Dr. Tarrés, en fama de santedat, va augmentar la seva devoció envers ell. En ocasió del trasllat de les despulles del Dr. Tarrés des de el cementiri de Montjuïc a la Parròquia de Sant Vicenç de Sarrià, el cardenal Narcís Jubany li va encomanar que fomentés la devoció envers aquest gran metge, apòstol de la joventut i sacerdot. Des d'aleshores ha treballat per aquest fi, donant a conèixer les seves virtuts i l'exemplaritat de la seva vida. Últimament treballava per la definitiva canonització.

Era soci dels Amics de Núria i per tant el tenim molt present per la seva conferència sobre el Beat Dr. Pere Tarrés impartida a l'Auditorium de la Parròquia de Núria amb motiu de la Trobada d'Advent de l'any 2016. Volem retre-li el nostre homenatge tot pregant a la Mare de Déu de Núria, perquè l'aculli a la casa del Pare. Va ser gran devot de la Mare de Deu  de Nuria i admirador de les muntanyes que l'envolten. Va participar en la divulgació de l'antic"Butlletí Núria".

***En record per els "Amics" que ens han deixat...***

Amb motiu del LX Aniversari de la fundació de la Lliga Espiritual de la Mare de Déu de Núria - Amics de Núria, volem tenir un record molt especial per als fundadors i socis difunts. Que reposin en la pau del Senyor i que la Mare de Déu de Núria els aculli per presentar-los a la Casa del Pare. Al Santuari-Basílica de Núria se'ls recorda en la Missa de costum.

 5

 Pessebre Vivent de Castell d'Aro ***"Amics de Núria": BON NADAL !!***

***El Consiliari, el President i tota la Junta Rectora***

***de la Lliga Espiritual de la Mare de Déu de Núria,***

***us desitgen una Joiosa i Santa Nativitat del Senyor.***  6

 ***Obsequi punt de llibre: Record LX Aniversari fundació Amics de Núria.***

 ***Autora: Pilar Garcia, sòcia i tresorera de la Junta Rectora dels Amics de Núria.***

**Com contactar amb nosaltres, Junta Rectora: www.amicsdenuria.cat**

** *Amics de Núria***

Consiliari: Mn. Joan Perera - tel. 972-73.20.39 - nuria@bisbaturgell.org

President: Joan Bragulat - tel. 93-339.19.98 joanbragulatb@hotmail.com

Tresorera i Activitats i Cultura: Pilar Garcia - tel.93-232.73.95 - pilarirosagarcia@gmail.com Vicetresorer o comptador: Josep Ma. Vilumara - tel. 606.455.268 - josepmariavilu@gmail.com Vocal Activitats i Cultura: Mercè Trápaga tel. 93-325.57.55 - mtrapagacua@gmail.com Vocal Cultura i Relacions Socis: Rosa Corominas - tel.609.004.791 - rocosa108@hotmail.com